
			Huden var som sandpapir. Sola brant hull i den. Ikke et menneske i sikte. Godt. Det var sand overalt. Vinden ulte. Sand i øyne og ører. Jeg staket ut ei retning der jeg fikk sola i ryggen og bandt den fillete skjorta rundt hodet for beskyttelse. Vinden kom rett fra høyre. Det måtte jeg takle. Sola var viktigst.

			 En bille krøp over en morken trestamme. Jeg så en annen vei. Hender magre som klør, skjøt ut og grep den. Biller var så vare. De følte på seg at de var i fare. Denne var i fare. Jeg puttet den i munnen mens jeg vendte ryggen til vinden. Justin, min nevø, hadde elsket biller. Jeg ba Justin om unnskyldning og svelget. Billen ville gjøre meg litt mindre dehydrert, litt. Justin fantes ikke mer. 

			En haug steg opp av det flate landet, ei sanddyne. Nei, det var mennesker som gjorde at landet reiste seg, døde mennesker. De lå tett sammen og dannet et fjell. Hender strakte seg mot meg som rovgriske klør selv i døden. Stank og forråtnelse. Billen vrengte seg i magen. Det var for seint å spytte den ut. Jeg brakk meg. Måtte bort fra den motbydelige likstanken. Ei tåre for Justin. Gutten som slapp å spise biller. Magen min var blitt til ei innskrumpet sviske.

			Var det stemmer? Fluer summet. En naken fot stakk ut av hardtrampet leire. Nok et lik. Ingen måtte se meg. Jeg skjulte meg bak veltede trestammer. Biller og kryp. Jeg hadde et desperat behov for væske, en vekst, hva som helst jeg kunne presse fuktighet ut av. Det fantes ikke skyer. Hvis det bare kunne komme regn. ”Idiot!” sa jeg til meg selv. ”Blå himmel sender ikke ut regn, aldri.” Vind og sand. Faens sand! Sanda hadde ikke den minste vanndråpe i seg. Jeg så ikke et menneske og fortsatte å gå. Huden var så følsom at den stakk som nåler.

			Sanda ble erstattet av våt leire. Fuktighet. Et under. Leira måtte krystes for vann. Vinden hadde dreid. Jeg fikk den i ryggen. Flaks. Leira smakte salt. Havet hadde vært her. ”Faen!” Jeg stirret ned på de udugelige vanndråpene. Huden stakk i en konstant pine. Salt drepte. Havet kunne endre seg på sekunder, bli en stormflo, komme tilbake, drukne meg. Døde fisk lå i mudderet og råtnet. Markus, min bror, hadde elsket å fiske. Vinden gjorde utslaget. Vinden og sola. Jeg måtte ha dem i ryggen. Det var en lettelse å slippe sanda. 

			 Jeg så ingen, bare rotter, kjempestore gnagere. De satte tennene i død fisk, dro dem med seg. Rovdyr kunne sniffe hvor redd jeg var. Dufter var umulige å kontrollere. Rotter hadde mer kjøtt på seg enn en bille. De var slue, vanskelige å fange. Havet ville drukne meg. Halvdøde fisk ville overleve, men jeg ville dø.

			 Å bli revet i stykker av fråtsende menneskehender var verst. Jeg hadde sko. Den siste smidighet var tråkket ut av læret. Jeg hadde stjålet dem fra en død mann. Markus hadde stått i timevis og ventet på et fiskenapp. Enkelte fisk lå i leira og levde ennå. De gispet etter vann, kjempet for å leve. Det gjorde jeg også. Jeg grep en halvdød skapning og bet i den. I den var det væske, næring. 

			Lyder, menneskelyder. Alarmen gikk. Musklene spente seg. Jeg ville ikke rives i stykker til menneskers forlystelse, bli drukket og spist. Kannibalisme. Den fuktige leirgrunnen ga meg ingen beskyttelse. Mikrokryp var å foretrekke i en sort grav. Jeg orket ikke å snu. Hvor skulle jeg dra? 

			Noen steinknatter reiste seg opp et stykke til venstre. Jeg kjempet meg dit, huket meg ned. Rå fisk smakte bedre enn biller. Jeg måtte bort fra lydene, tygget og ventet. Tonet meg ned til ingenting. Mørke rotteøyne fulgte med på fisken, biten jeg tok. Det var uendelig lenge siden jeg hadde vært Reinulf Voksteren, en helt vanlig elev i videregående. Jeg slikket i meg fiskesafta. Et tveegget sverd hendene. De kunne rive ned og bygge opp. 

			Lydene stoppet. En gang hadde verden bestått av velordnede samfunn. Alt var borte. Jeg måtte vente, lytte. Proteinfylte ødeleggere som rev landet ned. Jeg tittet frem. Ingen der. Bare rotter. Jeg begynte å gå, tråkket meg gjennom leire og mudder, leire og mudder. Frihet, likhet og brorskap. Idealer folk hadde dødd for en gang. Sult drev oss til vanvidd. Nå drepte mennesker hverandre for en bille, et tøystykke. Vandaler.

			 Jeg ville aldri overgi meg til kannibalen, aldri reduseres til et rovdyr. Sugende leire. Jeg hadde trasket gjennom bitende frost, brennende sol, søpleberg, likdynger, flygende sandkorn, storm, kulde, hete, i en evig og upålitelig veksling. På vei mot hvor? En ny mulighet. Jeg gikk og gikk, lyttet til hjerteslagene, en påminnelse om at jeg levde. Pust inn, pust ut! Det var natt og dag. Jeg vaklet i utmattelse. 

			På det indre øyet så jeg dem, de, det som hadde vært før. Jeg kunne ikke tenke på dem. Stemmer hylte på innsida av hjernen. Alt jeg hadde sett. Overgripere og ofre. Voldtekt og drap. Jeg visste knapt hvem jeg var lenger.  Lille Hermann, nevøen, kom aldri lenger enn til stabbing. Ut av siktlinja med det. Jeg kunne ikke befinne meg i katastrofens senter. Ikke da, ikke nå. Jeg skulle aldri gi meg. Ikke faen om jeg kunne tenke. Jeg skuet utover den udugelige leira, der havet hadde vært.

			Stillheten kom som et sjokk på ørene. Jeg vaklet videre. Det var en god stillhet. Rotter pilte ikke lenger mellom beina, ikke ei eneste rotte. En behagelig stillhet. Hendene gjorde meg til et menneske. Forbrødrede hender. Leire. Stillheten kunne ikke vare. Aldri. Ingen viste større villskap enn menneskedyret, ingen. Jeg kunne ikke hvile. Overalt var det farer. Jeg måtte fremover, bort fra alt, skjule meg. Vinden sluttet å ule. Leira ble våtere, mer sugende. Ikke mer vind. Sola brant ikke lenger. 

			Tærne mine oppdaget det først. Det var mykt under fotsålene, grønt. Jeg så gress. Gress fantes ikke, ei hildring. Jeg blunket for å se riktig. Folk ble gale. Jeg ville ikke bli gal. I hendene lå juvelen. Jeg var mer enn instinkter. I hendene lå mulighetene, et hedersmerke.

			 Jeg satte meg ned, berørte gresset, holdt det mot nesa, luktet, sniffet. Det var gress og latter, min latter. Den ringlet og knirket som ei gammel dør ingen hadde brukt på lenge. Jeg skulle ha hatt fire kumager så jeg kunne fordøye gress. Liv. Jeg skulle forbli et menneske med en juvel i hendene. Ikke mer latter. Noen kunne høre meg. Latteren hørte ikke på meg.

			Faen for et helvete! Jeg lo ikke lenger. Gress levde av vann. Jeg måtte ha vann. Min mors øyne. Jeg kunne ikke handtere den stirrende døden. De døde kunne aldri drikke mer.  Jeg reiste meg opp, sjanglet videre på jakt etter vann. Sola glitret. Vann som rant. Jeg hørte det klukke, vann som klukket. Ingen stemmer. Hvor var vannet? Faen! Der! Grønt og blått. Jeg kastet meg ned i gresset og la munnen ned i vannet. Livets væske. Jeg vrengte hodet til siden og spøy. Magen ville ha mer. Jeg ville ha mer. Det var en overflod av rent friskt vann. 

			Jeg lo, kunne ikke stoppe. Dragen i magen vrengte seg i frykt. Jeg beroliget den. Vi var alene. Jeg var sikker. Det ville aldri bli nok. Jeg lo igjen, mer og mer. Vannet bruste gjennom en grønn dal og var ei elv. Jeg hadde noe å spy opp, et velsignet overskudd. Rundt meg var det trær med levende trekroner. Jeg drakk videre, men ikke fullt så grådig. Elva skylte over meg. Jeg flatet ut i vannet. Magen tålte ikke mer. Osmose. Vann beveget seg ut og inn gjennom huden, en fantastisk bevegelse. Visdom i huden.

			Jeg reiste meg opp. Blåbærlyng skrapte langs føttene, modne bær, mengder av dem.  Det var høst. Jeg plukket dem, en og en, og la dem ned i magen, som var blitt ei sviske. Den kunne ikke få mange. Ilden i magen sluttet å brenne. Ingrid, niesa mi, hadde lignet en liten bolle. En søt aroma etterlot seg fylde i munnen. Det var ingen drøm, men smak, intens fyldig smak. Ingrid hadde kanskje hatt mer ild i magen enn andre.

			En liten fugleunge lå i gresset, en liten skapning. Hjelpeløst beveget den vingene uten å kunne fly. Jeg svøpte den i hendene. Hjertet dunket under myke dun. Jeg ville den ikke vondt. Den var for liten til å overleve på bakken. Min bror, Markus, ornitologen, fugleelskeren. I treet var det et rede. Tårer rant fra øynene mine. En av dem landet på fjærkreet. Jeg husket ikke sist jeg hadde sett en fugl. En kropp kunne ikke gi fra seg væske den ikke hadde. Jeg sank sammen. En fugl berørt av ei menneskehand. Jeg kunne ikke være helt dehydrert. Mora kunne hakke den i hjel. Hun kunne prøve seg. Markus og fuglene hans. Jeg var i paradiset. Hermann hadde elsket fugler.

			 Jeg ble liggende. Kroppen var for tung til å drasse på. Cellene satt festet til et skjellet uten det minste milligram fett de kunne brenne til seg. Et paradoks. En kanin kom hoppende, en tam liten sak. Sult rumlet i magen. Magen hadde fått nok. Den forsto det ikke og måtte skjerpe seg. I elva var det fisk. Senere skulle magen få fisk. Ikke kaniner. 

			 Klærne hadde tørket. Skoene var fuktige. En mur slynget seg i en bue mellom to fjell. Bak den reiste det seg tunge fjellmassiver. I muren var det ei åpning. Jeg krystet mot av det som var igjen av hjertet mitt og tråkket ut i det uvisse. Ingen blåste i basuner eller spilte sitarer. Det var ingen sfæremusikk, kun en ny mur. 

			Jeg befant meg på en hellegang overgrodd av stikkende villnis mellom to murer. Alltid var det nye hindre, alltid. Jeg snublet, falt og plasserte handa rett i en tistel. Julie, niesa mi, hadde rullet ned en skråning dekket av tistler. Angela, søstera mi, hadde klippet av henne håret. Jeg strevde for å komme meg opp og plasserte handa i et tornekratt. ”Faen.” Tistler og torner. 

			Jeg presset ryggen mot steinflata, plukket ut det stikkende faenskapet. Helt upassende knirket det latter ut av meg. Jeg greide ikke å stoppe. Mat var tidens harde valuta. Tanken fikk bukt med latteren. Jeg befant meg i et bugnende matfat. Verden lå med ryggsøylen brukket. Selvsagt var det mennesker her. Mennesker som ikke luket, men lot ugresset vokse, utrivelig ugress som stakk.

			”Slutt og tenk, Reinulf! Gå videre! Finn ut av det! Det må være en åpning i denne muren også!” Jeg snakket høyt. Noen kunne høre meg. Frykten skulle aldri få vinne, aldri. Det ville være galskap å dra herfra. Ingen vei ledet hjem. Hjem var et dyptpløyende aldri mer. En fireårig flukt skulle stoppe her. Jeg tok til venstre. Etter tretti meter fant jeg en åpning. Verden stoppet ikke. Den rullet videre. Ei lita kule i universet. Tellus, den blå planeten. 

			Det blinket faresignaler fra ryggmargen. I skulderhøyde kravlet det en bille. Justin ville sette pris på at jeg ikke lenger skulle terrorisere biller. Den kunne kravle videre og gjøre billeting. På den andre sida var det gress og sol. Bedøvende dufter fra en dampende flora. Overlevelsesinstinktene knurret. ”Pass deg!” Jeg trakk meg tilbake med ryggen mot muren. Til høyre lå ruinene av et kloster. Stillheten var uhyggelig. Taket på borgen hadde kollapset. Fuglekvitter. Hvem hadde bygd her? Jeg så ingen. Fortida lå i ruiner. Foran meg lå et uvisst kanskje. Søstera mi skulle aldri ha klippet Julies hår. Planeten kunne umulig være blå lenger. 

			Jeg strente ut i det ukjente, hadde mot. Et billelignende kryp kravlet unna siktlinja. Jeg var ferdig med å flykte. Det var tid for kartlegging. Taket var intakt. På bakken under vinduene, lå det glasskår. Vandalisme. En barnesang poppet inn i hodet. Maria fly, fly. Fly til Gud så får du mat. Mutter hadde lært meg om Gud og Jesus, om engler og apostler. Julie hadde grått over håret. Vinduene i huset manglet glass. Hva hadde plassert seg i en bille som gjorde at den visste? Det hadde fascinert Justin. Trodde jeg. 

			Jeg tittet inn gjennom vinduet. Glasskantene var skarpe. Hvor var Gud? En allestedsnærværende katastrofe. Angela, legen. Jeg gikk fra vindu til vindu. Tidas tann hadde herjet med huset. Jeg malte over Angela. Rommet hadde et ildsted, bord, to stoler. Alt var dekket av støv. Ingen spor i støvet, ingen avtrykk. Dalen var omkranset av fjell. ”Søk over alt”, jamret følelsene. Sannsynligheten for at noen bebodde ruinen var mikroskopisk.

			 Frukttrær duftet og lokket. Dragen i magen skrek etter mat. Den ville ha, ville ha. Jeg kunne ikke føye den. Den ville aldri få nok. Sult hadde ødelagt dens sunne responser. ”Det blir kanskje aldri noe senere”, hisset den. ”Finner du mennesker blir det aldri noe senere.” Kunne livet i det hele tatt favnes? ”Du er for uforsiktig! Skjul deg!” Jeg husket min mors kroppslukt. I treet satt en spurv, min spurv. Munnen smakte salt. 

			Spurven kikket på meg fra bredden av en brusende elv. Jeg la meg i vannet. Sekunder drysset over meg og badet meg i evighet. Min svigerinne, Gretha, hadde vært aktiv svømmer. Hun og familien hadde flyttet til havet. Der skulle de ha forblitt. Jeg reiste meg opp. Klærne var for jævlige. Jeg orket dem ikke, tok på meg sekken og vandret naken under ei varm sol. ”Vær forsiktig!” hveste dragen. Den ville ha frukt, bær, grønnsaker, korn, kjøtt.

			”Hold kjeft!” freste jeg tilbake. Jeg var ferdig med å spy. Osmose var et bedre alternativ, sunnere.

			Vannet forsvant brølende ned i en slukt i bunnen av dalen der fjellet steg. Jeg tok flere skritt tilbake for ikke å bli sugd ned i avgrunnen. De kunne bare komme, de som var her. Jeg skulle aldri flykte mer, håpet jeg. Et høydedrag. Jeg klatret opp og skuet utover. Syv elver dannet hvert sitt dalføre. Jeg trasket dem alle, krysset elver og gikk. Ikke en gang et gravmonument fant jeg. Beina nektet å ta et skritt til. Hvis jeg klatret opp på den høyeste fjelltoppen, ville jeg se utover alt. ”Et lurt trekk, et lurt trekk”, hisset dragen. Jeg gled ned i gresset og hvilte ryggen mot en fjellvegg. ”Gå videre!” Kom deg opp!”  

			Øynene gled igjen. Varsellamper glødet. Søvnen kom snikende. Jeg kunne ikke sove. Ikke faen! Tanker snek seg som slibrige tentakler inn i sekunder og overganger. Jeg kunne ikke leve med det, det som hadde skjedd, fortida. Søvnen måtte komme som en knyttneve i utmattelsen. Jeg orket dem ikke, marerittene. 

			”Ikke sov!” befalte jeg lydløst til mitt indre. En kilde la seg på netthinna. Min kilde, en trøst mot barndommens fantasimonstre. Handa følte over steinflata, ru, hard. Jeg var sinnsykt trøtt. Jeg hadde ikke sett kilden siden jeg var en beskyttet unge. Springvannet endret karakter. Hjernen sendte ut varselbluss, et veldig nei. Vanndråper glitret. Jeg klamret meg til glitteret, solstrålene, den lune varmen. 

			Det var høst. Hendene skalv. Jeg skulle ikke sulte mer. Sola og regndråpene skapte en regnbue. Hendene skulle få fett på seg. Jeg skulle foredle mat. Ut av kilden fløt et hus, mitt barndomshjem. Jeg skulle hamstre til vinteren. I desperasjon grep jeg en imaginær pensel for å male over huset. Regnbuen var et eventyr. Ingen hadde sett en regnbue på årevis. Om jeg noen gang hadde gjort det, visste jeg ikke.

			Jeg kunne ikke tenke.

			Ikke sove. 

			Det var et problem.

			Ikke faen. 

		

		
			
			

		

	
		
			Kapittel 1

			Et skrik startet i magen og vrengte seg utover. Mitt skrik. Over meg, i treet, ett av mange trær, hang det en kropp og slang i vinden. Vannet var bikkjekaldt selv om det var juni. Jeg gned meg i øynene. Det måtte være en hildring, et misfoster skapt av fantasien. Jeg sluttet å gni. Han hang fortsatt der med føtter som dinglet.

			  Jeg løp. Vannet sprutet. Tærne merket ikke at de nådde tørt land. Jeg var bevegelse i lyd og ren skrekk. Det var mine skrik. Jeg visste det, men jeg greide ikke å stoppe dem. Stokk og stein skar inn i huden. Jeg pustet og hyperventilerte. Greiner og kvister ripet meg opp. Så ble det stille. Jeg hadde stoppet å løpe, stoppet og skrike. Det var ingen sti. Ansiktet hadde hatt hull der øynene skulle ha vært, hull like inn til kraniet. Jeg var naken. Mørke ville komme. Han kunne umulig ha hengt seg opp selv, ikke med utstukne øyne. Jeg skulle aldri ha vært her. Egentlig skulle jeg ha befunnet meg på avgangsfesten for førsteskolen. Jeg forbannet innskytelsen som hadde fått meg til å løpe ut hit. Galskap! 

			Ansiktet hans hadde vært hovent og forslått. Jeg var alene. Mannen i treet kunne umulig være i live. Mordere kunne vandre omkring i skogen. Det var det første jeg burde ha gjort, funnet ut om han levde. Jeg måtte ha klær. Det gikk ingen vei utenom skolen. Dokvin hadde pult min drømmekvinne, en drøm mindre håndfast enn en månestråle. Jeg bestemte over meg selv. Han kunne pule hvem han ville. 

			Jeg måtte melde fra til folkevernet. Duften av fuktig råtnende substans trengte inn i neseborene. Jeg frøys så jeg skalv. Stien var borte. Jeg så den ingen steder. Selv ikke jeg kunne bomme på vannet. Jeg dreide fotsålene 180 grader rundt. Klær først. Klær var nødvendig. Jeg gikk. 

			Avslutning for avgangselever. De hadde kalt det fest. Kratt og andre uhumskheter stakk og klorte. Jeg manglet sko. Annamelia hadde sittet skrått overfor meg. Jeg så meg rundt og kjente meg mindre enn ei loppe. Skogbunnen var fuktig. Jeg måtte ha sko. Tungtin, min fysikklærer, hadde grepet stafettpinnen for gledesfraser og gode ønsker. Han hadde ingen anelse om hvor kjedelig han var. 

			Det mørke vannspeilet steg ut av skyggene. Til høyre var det et høydedrag. Så hadde jeg altså bommet på badeplassen. Å gå barbeint var skikkelig ubehagelig. Jeg stanset på toppen av landskapet og så fyren henge der. Han var ingen innbilning. Det hadde vært for mye å håpe på at han hadde vært det. Jeg krystet mot av hjertet mitt og gikk mot treet, fast bestemt på ikke å kaste et eneste blikk på fyren. En sokk. 

			Små jevne dunkelyder. Grøss! Kroppsmasse dunket inn i stammen. Underbukse, klam og fuktig. Buksa. Hvordan hadde jeg unngått å høre de ekle lydene? Jeg rettet på kroppen. Hullene der øynene skulle ha vært, gapte mot meg. Klærne glapp ut av hendene. Det var et grotesk syn. Hver gang liket traff stammen, trakk de smadrete leppene seg opp. Aldri hadde jeg sett sånne klær på noe menneske, aldri. Jeg kjempet mot kvalmen. Ingen brukte slike klær i Voksteren, ingen. Jeg strakte handa mot den døde, mot huden. Den var iskald. Hvit. Ingen puls, ingen sirkulasjon. Jeg tvang øyelokkene igjen og åpnet dem ikke før blikket sto fiksert mot grunnen. 

			Plagg og sko. Nervetransmitterne sprutet. De sa flykt. Jeg løp. Liket holdt meg tilbake. Tull. Lik kunne aldri gripe mer. Døden var meningsløs, en ubegripelig endestasjon. En grein fanget meg inn. Jeg måtte stoppe. Redselen gikk i støt gjennom kroppen. Jeg skulle ha på meg klær. Beina forflyttet seg med hysterisk hastighet. Greiner strakte seg ut og kvestet huden. 

			Jeg sank ned på en stubbe. Den stakk og klorte i hud og edle organer. Jeg kikket meg rundt. Det var ingen her. Kvalmen nådde meg igjen. Mageinnholdet gjorde iltre fremstøt mot spiserøret. Jeg klemte munnen sammen, svelget. Det nyttet ikke. Lukten av sure tarmtotter dynket nese og svelg i krampaktige brekninger. Jeg spyttet rester av mavesyre og galle, gned neven over munnen, fikk tak i klærne og forflyttet meg ti meter til en ny stubbe. Jeg hatet å spy, virkelig hatet det. 

			Underbuksene. På med dem. Huden samarbeidet ikke. Jeg fikk foten inn i skoen. Huden var sår og klam. Noe befant seg der som ikke skulle ha vært der. Jeg kjente et kaldgufs i nakken. Det var sikkert bare en klemt såle, noe rusk. Fingrene skalv som maneter. Skorpioner fantes ikke i Voksteren. Fingrene var paralyserte. Lik grodde ikke på trær heller. Fingre var til for å gripe med. Både levende og døde hadde øyne. I Voksteren ved Harevannet i Langeskogene var ikke det noen selvfølge. 

			Jeg sverget mot det skytunge mørket. Folkevernet måtte kontaktes. Det som befant seg i skoen min måtte bort. Jeg hadde en forbrytelse å rapportere, en virkelig forbrytelse. Kvalmen gjorde nye fremstøt mot spiserøret. Gjenstanden virket ikke våt, ikke sleip, ikke seig, men kald, hard og rund. Forbrytelser var ikke noe vi hørte om i Liljedalen, den roligste plassen på jorda. Ikke noe som faktisk skjedde. Jeg halte frem tingesten og puttet den i lomma. Kaldt og hardt kunne takles. Jeg tok på meg skoen mens jeg prøvde å huske nødkoden til folkevernet. Sko nummer to var ikke å finne. Å gå tilbake var ingen mulighet. En sko i avgang. Jeg rant over av forbannelser. Da fikk det bli uten sko. Jeg hadde ikke til hensikt å bli i denne skogen et sekund lenger. Mens jeg fikk liv i RA, fjernet jeg den andre skoen. Like for like. 

			Skrammer og rifter sved og stakk. Det skulle ha vært en snarvei hjem. Jeg tastet feil nummer. Nå manglet det bare hoggorm og annet pakk. Bare kom - bare stikk og hogg! Ikke noe var som det burde. Jeg gjorde et nytt forsøk mens jeg gled ned på ei tue jeg dypt og inderlig håpet ikke var ei maurtue. Fingrene var umulige å holde styr på. De tastet for livet i hytten og styrten. Pissmaur som reiste seg til kamp så det sved i huden, iltre, rasende. Dobbelt så store som andre maur. Jeg tastet feil igjen. Huden hadde nok av sår. Det måtte gå an å få det riktig. 

			Endelig en respons. Jeg snublet i vei med forklaringa, vannet, kulden, badet og liket. 

			”Ja vel, er det så at du vil rapportere en forbrytelse?” Spørsmålet virket kjøligere enn temperaturen i Harevannet. Døden hadde stirret på meg fra et tre. Jeg ville ikke rapportere. De måtte komme. Hun satte meg over til vakthavende. Ro og orden la seg som en kvalmende klut over pusten. Jeg trengte hjelp nå, ikke i morgen. Vakthavende kom og var en ny kvinnerøst. Jeg gjentok meg selv. Spiserøret kjentes for trangt for ordene. 

			”Jaså, la oss begynne med navnet.” Døde menn kunne ikke presentere seg. Jeg ante ikke hva han het. ”Ditt navn.” Jeg levde i beste velgående, nesten. Det var ikke mulig å forstå seg på damer og orden. Mutteren var utilgivelig uforsonlig mot alt jeg kalte ryddig. 

			”Reikin…. Reikin Jernstein.” 

			„Adressa?“  Jeg ante ikke hvor han bodde. Hjelpeløst ga jeg meg til å beskrive veien til badeplassen. Hun avbrøt, streng og myndig. ”Din adresse.” Min adresse hadde ikke noe med dette å gjøre. Jeg trengte hjelp. Nå! Jeg befant meg ikke hjemme. Hadde jeg mestret magi, skulle jeg ha ønsket meg rett hjem til Liljeveien, under dyna. Det lille vettet jeg hadde var i ferd med å oppløse seg i en sky. 

			Hun ga seg ikke. Damer gjorde sjelden det. Damer hadde en egen logikk. ”Først vil vi ha adressa di.” Jeg sa frem. ”Jaha!” kvekket hun. På netthinna så jeg for meg en frosk. De måtte komme med en gang. Hvis ikke ville jeg tørne. ”Fødselsdato?” Tankene kavet under collossum, himmelbroa. Jeg protesterte. Mine personalia hadde ikke noe med saken å gjøre. ”Vil du ikke rapportere en forbrytelse?” Det hadde jeg prøvd på lenge nå. ”Fødselsdato takk!” Hjernevindingene romsterte på høygir. Det hadde ingen betydning når jeg ble født. Egentlig burde jeg ikke ha vært født. Jeg burde ha forblitt et egg i en eggleder, trygg. 

			Hun insisterte. Tall. Jeg prøvde å se for meg tallene. Det var usannsynlig enkle tall, men det nyttet ikke. De romsterte hulter til bulter i det som var igjen av intelligensen. Jeg var født på slutten av året. 17. juli 07. ”Ja vel, og registreringsnummer?”  Jeg var sjanseløs. Mutteren påsto at registreringsnummeret var ei livsnødvendig regle som når som helst og uansett måtte kunne fremhentes på automatmodus. Jeg hatet at hun hadde rett. Ikke for alt i verden om den slyngelen av ei folkevernkvinne skulle forstå at jeg var på gråten.

			”Jeg husker ikke, men jeg så et lik.” 

			”Hvor?” Endelig et relevant spørsmål. Jeg skulle aldri ha forlatt festen. Et dødt menneske hadde hengt i det treet. ”Er dette en tulleoppringning?” Jeg falt ytterligere sammen. Det var snart ikke mulig å falle lenger. Stemmen hennes knitret som frosne istapper. Det gikk kanskje en morder rundt i skogen, en morder som kunne myrde igjen, myrde meg. Jeg tagg henne om å komme. Hun var et monster av iskalde spørsmål, likevel tagg jeg. Jeg kunne ikke annet. Hun hadde ikke noe med hvorfor jeg hadde badet.  

			”En fyr som henger i et tre, stikker ikke ut øynene sine frivillig.” Endelig fikk jeg spyttet det ut. ”Da snakker vi mord.” Folk ble ikke myrdet. Det skulle ikke skje. Jeg hadde aldri hørt om noen som hadde blitt det. Hun ble helt taus. ”Huden var iskald. Han lever ikke.” Hun måtte forstå alvoret. ”Jeg sjekket det.” Det var ikke mulig å fatte at jeg hadde berørt mannen. Minnet ville sitte i handa til evig tid hvis jeg ikke kappet den av. Ingen kappet av seg hender. 

			”Kan du komme deg til skolen?” spurte hun lavt. Det kunne jeg ikke. Tua jeg satt på hadde grodd fast. Jeg trengte å bli skåret løs og transportert, men det kunne jeg ikke si. Maskulin stolthet var oppskrytt, i hvert fall for resultatet. ”Vi finner deg der.” Jeg stirret hatefullt på RA. Skolen. Festen. Jeg sjekket klokka. De var vel ferdig med maten. Mutteren og fatteren var nok passe irriterte. Jeg orket ikke å snakke med dem og slo av apparatet. Ingen havnet i slike ufører, ingen, unntatt jeg.

			Stillheten fikk liv i skyggene. Jeg ante ikke hvor stien var. Måne og stjerner hadde forlatt meg. Skogen var blitt uhyggelig sort. Jeg kunne ikke bli her. For mannen i treet var det for sent. Ikke for meg, ikke ennå. Ingen befant seg i skogen på et tidspunkt som dette. Bare tufser som meg, eller en morder. Jeg så ikke et menneske. Tre små ord plasserte seg i forstenet ro på netthinna og var ikke til å stryke ut. 

			Jeg gikk. Masekjerringa kunne ha forsøkt å transportere seg til skolen selv i denne mørke ufremkommeligheten. Jeg hadde mistet retninga for lenge siden. Folkevernet var en vits. Hjelpe til ved behov. Et flott motto. Hvert sekund strakte seg inn i evigheten.

			Jeg hadde sittet og glodd på Annamelia. Gjennom halvlukkede øyne selvsagt. Hun hadde for all del ikke måttet finne ut at jeg glodde. Lærere og foreldre hadde snakket seg inn i tale på tale, en hjernedød seanse. Men hun var vakker, Annamelia. Ei flue hadde summet hensiktsløst over glassflata. Den hadde landet på armen hennes. Pyntelig som ei fin skolefrøken hadde den tatt til med å pusse fire stilkete bakbein med forbeina, en studie i flid og møye. Annamelia var ingen døgnflue. Jeg hadde beundret henne fra hun var ei rappkjefta jentunge med fregner og musefletter. Jeg formante meg selv. Det var skyggene. De lignet ansikter, men var bare skygger. Logikk. Jeg måtte holde fast i vettet. Det kunne umulig være langt igjen nå. 

			Jeg hadde mistet ethvert begrep om tid. Tida var blitt en væren i skritt og utmattelse. Vi skulle aldri ha fått pause. Det hadde ødelagt alt. Hvordan visste man om ei flue var ei hunnflue?  Min biologilærer, en perfekt skapt anatomi, snakket stadig om tankens makt. Jeg hadde virkelig anstrengt meg for å få Annamelia til å snu seg. Skolen var springbrettet for fremtida, en mulighetens karusell utenfor Liljedalens husklynge sentrert rundt ei hovedgate. Jeg bodde i periferien. I Annamelias liv måtte jeg bli et sentrum. Tankens makt var sprøyt. 

			Jeg hadde sluppet opp for tid. Annamelia hadde reist seg, i en sky av lyst silkemykt hår, og forsvunnet ut av døra. Jeg hadde fortet meg etter i et slags håp om en siste sjanse. Hjertet mitt var sprekkeferdig av forelskelse. Jeg skulle ha holdt meg hos opphavet. Fulgt med mens de stimlet rundt lærerne. Dagen hadde falt i dass. ”Ikke gi opp”, sa jeg til meg selv. Jeg ga opp. Ikke et lysglimt var å se. Jeg hadde gått meg bort og kom ikke til å finne skolen denne natta.  Med et hulk sank jeg sammen i det fuktige gresset. Øynene føltes tørre og tomme. I det minste hadde jeg øyne. I Langeskogene var ikke øyne særlig selvfølgelig. 

			Hvis en morder befant seg i skogen, hadde jeg vært død nå. En morder kunne nyte og leke med ofrene. En gal person kunne liste seg etter meg. Jeg lyttet. Det knakk i en kvist. Jeg reiste meg opp og stirret rundt meg. Skogen var full av kvister. Kvister som knakk. Jeg så en mann. Kroppen stivnet. Det sto en mann ved treet til høyre. Nå var det slutt. Over for Reikin Jernstein. Det var ikke mulig å bedømme avstander i dette mørket.

			 Ikke noe skjedde. Fyrens nese var for lang. Ingen hadde så lange neser. ”Ei hildring, din tosk, skapt av trærnes skygger.” Ingen med vett i skallen ville finne på å leke gjemsel i denne mørke uhygga. Kun et galt menneske kunne ha gjort noe så fryktelig med den mannen. 

			Annamelia hadde krysset skoleplassen. Jeg hadde slentret etter, tilforlatelig uberørt. Med ubekymret tilfeldighet hadde jeg kunnet ende hvor som helst. Ved guttedo var det en gang. Den ledet ingen steder. Hun burde ikke ha gått dit. Det hadde vært et meningsløst sted å befinne seg for ei jente. 

			Jeg anstrengte meg for å se viserne på klokka. Det var for mørkt. Tida. Klokka kunne være hva som helst. Familien min. Jeg var ikke en sønn som pleide å forsvinne. Ikke en venn heller. Til Skrolle, min bestevenn, hadde jeg sagt at jeg skulle bort til fatter. Skolens bygningsmasse burde ha vært her nå. Jeg kom ikke til å finne skolen. Slik var virkeligheten. Jeg holdt ikke ut å bli i denne skogen et sekund lenger. Det var sannheten. 

			Jeg løp, men et eller annet spente bein på meg. Jeg plasket rett ned på ansiktet. Armene var hele. Beina var hele. Jeg ble liggende. Dette var dagen da jeg skulle ha blitt liggende, ikke stått opp, vært syk. Annamelia hadde ikke vært alene. Jeg hadde sett mer enn jeg hadde bedt om, mer enn jeg hadde utholdt. Det hadde vært for sent. Jeg hadde aldri sett at Dokvin hadde forlatt festen, men han måtte ha gjort det, avtalt med henne. Annamelias grønne øyne hadde speilet lengsel, men ikke etter meg. Leppene hennes var blitt berørt. Skolens grådige bølle hadde fiklet med intense støt i min frodige drøm. Dokvin, den idioten. Han hadde sosial intelligens som ei padde. En ramsalt virkelighet hadde knust mine fremtidsvisjoner. Fra dassen hadde det stinket kloakk. Jeg min idiot. 

			De måtte ikke oppdage meg. Jeg kunne ikke ha utholdt det om noen hadde fått øye på meg. Hvordan kunne hun? Hun hadde aldri vært min. Jeg minnet meg på det. Igjen og igjen. Verdighet. Det hadde handlet om verdighet, alltid verdighet. Jeg hadde plassert på meg et passe hengslete ganglag, klort meg fast til brusk og ligamenter og kommet meg ut i skolegården, en situasjon jeg ikke hadde handtert. Egentlig burde jeg ha løpt rett hjem under dyna. 

			Jeg kom meg på beina og kunne stå. Det var en god ting. Jeg ville ikke dø. Det var ikke mulig å komme videre. Jeg grep meg til øynene. Busker og kratt stakk ut overalt. Jeg ville ha øyne i liv og død. Hendene beveget seg skrekkslagne langs bakken. Jeg tittet opp i trærne. Ikke et menneske å se. Tungtin, hadde lært oss noe. Fysiske legemer poppet ikke frem av intet. Jeg hørte ikke dunking, men stillhet, uhyggelig i sin velde. 

			Gutta hadde stått tvikrokete av latter i skolegården, holdt seg for magen og hikstet. En etter en av vår skolegangs profilerte kompetanse hadde fått gjennomgå av Skrolle, vår mester i parodiering, min beste kompis. Jeg hadde anstrengt meg for å le med. En håpløs situasjon. Lufta hadde vært kjølig. Svette hadde piplet under armhulene. Skrolle med de litt utstående ørene, dem jeg hadde fylt med heftige beskrivelser om min elskede gjennom lange timer av uendelige sjakkpartier. Skrolle elsket sjakk. Jeg hatet det, men jeg hadde utholdt timer med tårn og hest bare for å få muligheten til å snakke om henne. Det kom ikke på tale å utlevere hva jeg hadde sett. Han måtte aldri få vite det. 

			Jeg slo på RA og kontaktet pappa. Ingen respons. Jeg kunne ikke tro det. Han burde befinne seg med RA i hånda ventende på en melding fra meg så han kunne hjelpe meg. Jeg prøvde mamma. Hun svarte ikke hun heller. Jeg var vant til at de hjalp meg. Når jeg trengte dem, var de der. De skulle være der. Jeg sank kraftløs ned på skogbunnen. De måtte hjelpe meg.

			Annamelia og Dokvin hadde kommet hand i hand over skoleplassen. Øynene mine hadde ikke hatt noen skam. De hadde hatt klær, men jeg hadde sett dem nakne. Han hadde bøyd seg mot henne, tungekyss. Ei paddetunge i hennes munn. Det var da jeg skjønte at jeg måtte bort. Sannhet var oppskrytt, til å spyle i dass. Dokvins hand som kjælte over hennes rompe. 

			Jeg hadde sagt at jeg måtte bort til fatteren, krampaktige ord. Ingen hadde reagert. Skrolle hadde nikket. Jeg hadde kjælt for drømmen om Annamelia så lenge, en tåpelig drøm. Dokvin var verst. Jeg hadde elsket å befinne meg i den drømmen. 

			Det var en times gange til vannet. Jeg hadde løpt mellom trestammer over våt skogbunn. Dokvin var en slubbert uten moralsk vett. Jeg hadde lengtet etter kaldt vann, en svømmetur, en renselse mot meningsløs kåtskap. Nå skulle vi ut i verden og bli til nytte. Hva jeg skulle bidra med, ante jeg virkelig ikke. Jeg burde gå i hi. 

			Mørket kjentes tungt og sort, som et ekko av hjertet mitt. Jeg slo mammas- og pappas koder. Igjen og igjen, gjorde jeg det. De burde svare. Selvfølgelig burde de det. De måtte være vettskremte nå. Jeg orket ikke mer. Det var ingen vits i å løpe rundt i skogen som et desperat rådyr. De ville kontakte meg. Noen. Folkevernet, skolen, mamma, pappa. Selvsagt ville de det. Jeg la hodet mot en stubbe. Det fantes ikke flere tårer igjen. Jeg kunne spille dø. 

			Dypt inne i meg, lette jeg etter noe å roe meg på. En springvannkilde vokste frem for mitt indre blikk. En fullendt skjønnhet. Vann og luft spant i farger og lys. Et øye steg ut av springvannets senter. En varm glød dempet panikken. Et vagt kvinneansikt gled forbi. En finger strøk meg over kinnet. Jeg falt  til ro og sovnet.

			Lyden av hunder gled inn i min halvvåkne tilstand. Jeg hadde en hund. Kroppen var støl og lemster. Jeg åpnet øynene. Hukommelsen spolte tilbake. Jeg reiste meg. Det var velsignet lyst. Hunder kom brasende ut mellom trær og busker.  Bak lenkene så jeg to skikkelser fra folkevernet. Ei kvinne.

			”Takk og lov!” Ordene ramlet over leppene hennes.

			”På tide!” sa jeg. ”Fant dere mannen?” Jeg måtte spørre.

			”Det fantes ikke spor etter et dødt menneske noe sted ved Harevannet verken på bakken eller i trærne”, sa hun.” Jeg kunne ikke tro det. ”Dine foreldre meldte deg savnet. Siden har vi søkt etter deg. Hvor skal du?” Jeg hadde til hensikt å finne det liket. ”Kom tilbake!” ropte hun. Ett viste jeg. Jeg hadde ikke innbilt meg det. Et mishandlet ansikt uten øyne. Ingen skulle kalle meg en løgner, en hysterisk nervebunt.  

			Som en vind sprang jeg gjennom skogen. De la seg på hæl. Jeg ignorerte ropene. Hvor jeg var, ante jeg ikke, men beina tok meg til vannet. Jeg kom ned godt til venstre for badeplassen. Treet var godt synlig. Der hang det ingen. Kun blader. Jeg skyndte meg videre langs bredden. Et tomt tre. Jeg bøyde meg ned og gransket bakken mens jeg rotet rundt i våt substans. Hvis noen hadde flyttet liket, måtte det ha etterlatt seg spor. Ingen spor! Jeg fokuserte og stålsatte meg. Hukommelsen var blitt en hvit gardin av tomhet. Jeg måtte finne ut hvordan det hadde sett ut her kvelden i forveien. Folkevergene kom. Jeg fulgte med dem hjem. Kun enstavelsesord trengte gjennom leppene. Tankene derimot romsterte som viltre kaniner. 

			Jeg gikk rett til sengs mens jeg overså mine foreldres bekymrede forskrekkelse. Der krøllet jeg meg sammen under dyna. Jeg orket ikke spørsmål. Tankene slo løs på verdigheten. Trøttheten gikk til angrep på tankene og vant.

			Jeg våknet, svettet og kavet i laken og dynetrekk. Sola sto høyt på himmelen. Jeg famlet med handa over nattbordet, RA. Det var ikke der. Jeg kikket på gulvet. Ikke der heller. Det gikk i døra. Jeg skvatt. Min mor Mayla. Jeg gikk inn for ignorering. Hun var den siste jeg ville snakke med. Skrolle derimot. Jeg måtte få tak i ham.  

			”Hvordan er det med deg, gutten min?” Det lød myke fottrinn over gulvet. Hun plasserte seg på sengekanten. Ei myk hand strøk over håret mitt. Jeg ignorerte mykheten, ville absolutt ikke være i den. ”Leter du etter dette?” Hun hadde aldri latt seg overse. Jeg vendte ansiktet mot henne. Hun holdt mitt RA.

			”Jeg kontaktet deg i går”, sa jeg. ”Deg og pappa.”

			”Ingen kontaktet oss. Da festen var slutt, og vi ikke fant deg, begynte vi å lete. Vi prøvde å nå deg på RA, men du svarte ikke. Så kontaktet vi folkevernet. Det viste seg at du hadde snakket med dem alt og at dere hadde avtalt å møtes på skoleplassen. Du kom ikke dit. Vi var fra oss av fortvilelse og har lett etter deg i hele natt.”

			”Jeg kontaktet dere flere ganger. Det må være synlig på apparatene deres.” Hun rakte meg sitt. Jeg så over loggen. Ingenting. Jeg rakte handa ut etter mitt. Hun trakk det unna.

			”Liljedalen florerer av rykter.”

			”Jeg blåser i rykter.” 

			”Det gjør for så vidt din far og jeg også. Vi har snakket om det og mener at du trenger ro. Du har ingen ide om hvor mange anrop du har mottatt.” Jeg blåste i antallet. Skrolle var den eneste som betydde noe. ”Han var med oss å lete gjennom hele natta. Du blir nødt til å snakke med alle, men ikke i dag. Foreløpig går vi inn for en rolig dag. Vi må snakke om hvordan vi skal handtere dette.  Zanne og Zu, med familier, kommer.” Jeg stønnet. Søstrene mine, nevøer og nieser, fire villstyringer. Dette var ikke dagen for å være den smilende Okke, alle barns ridehest, karusell og klatrestang. ”Selskapet er selvfølgelig avlyst.” Like greit. Jeg var glad for at skolen var over, men jeg foretrakk andre måter å feire det på. Hun hadde organisert og forlangt slik hun pleide. Feid meg til side. Myndighetsalderen i Liljedalen var for høy, tjuetre år. 

			”Jeg vil kun snakke med Skrolle, be ham om å komme hit.”

			”De skal selvfølgelig ha selskap i kveld til tross for at de må være helt utslitte. De holdt ut….  Takk og lov at du er tilbake” Hun kjempet med tårene. Jeg snurpet munnen sammen. Hvordan kunne alt ha utviklet seg så klønete? Skrolle sto ikke i mine sko, men han forsto meg best. Jeg ble nesten aldri sint, i hvert fall ikke synlig. Nå eksploderte jeg. Hun rygget unna. 

			”La meg få snakke med ham!” skrek jeg og rakte frem handa. 

			”Du får ti minutter.” Hun snudde på hælen og gikk. 

			Skrolles stemme var som balsam på nervene. Jeg fortalte ham alt minus de pinligste detaljene. Han ble taus. Jeg hadde ikke ventet det. Han skulle komme når gjestene hans gikk hjem. Det var et lyspunkt på agendaen. Jeg studerte anropsloggen. Dokvin, fire anrop. Annamelia, tre. Resten noterte jeg meg ikke. Jeg plasserte RA i skapet. De ubesvarte anropene kunne ligge der og velte seg i nysgjerrigheten. 

			Fatteren dro til folkevernet. De hadde bedt ham om å komme alene. Det dreide seg ikke om fatter, men om meg. Fatteren lyttet til autoriteter og gjorde som han ble bedt om. Timer passerte, timer jeg ble gal av. 

			”Vi får vente med å snakke til han kommer tilbake”, sa mutteren. Jeg søkte tilflukt på rommet mitt mens jeg stirret ut på veien. Ikke et menneske gikk langs den veien, endestasjonen. Fortsettelsen var ødemark. En morder. Hvor mye jeg enn ville, kunne jeg ikke la saka ligge. En morder kunne myrde igjen. 

			En stor skikkelse materialiserte seg på veien og ble til fatter. Endelig. Jeg ventet litt før jeg gikk ned. Han befant seg i stua. Jeg ville ha svar, stille spørsmål og konfrontere. Han ignorerte. Søstre, svogere og unger var i veien overalt. Han sa noen få ord til mutteren. Hun stirret på meg før hun fortsatte med vertinneplikter og bestemorraptuser.  

			”Jeg vil ha svar!” insisterte jeg da jeg passerte fatter på vei til dass.”

			”Vi snakker senere”, sa han og løp etter et barnebarn i en idiotisk fangelek. Mutteren la ei hand på skuldra mi. ”Han vil snakke med deg alene.” Søstrene mine fniste borte ved vinduet. Jeg glodde på dem. De stoppet å le. 

			”Det ordner seg, bror,” sa Zanne og kom mot meg. Zu nikket og fulgte etter. De var prikk like. Sekundene rant gjennom tiden. Mutteren serverte smakløs mat. Absurde sekunder. 

			Omsider tømtes huset for ikke fastboende elementer. Mutteren sluttet med foring. Jeg ble akutt sulten og gribbet en kjeks fra kjøkkenskapet. Fatteren så det og tok en han også. Hodet mitt var helt tomt. Kroppen var hyper. Min far la en arm på skuldra mi. 

			”Kom til kontoret mitt når mamma har lagt seg!” Jeg ble veldig irritert. I hele dag hadde det passet. Nå passet det ikke lenger. Jeg ante ikke når Skrolle ville komme, men jeg hadde til hensikt å vente på ham.

			”Bare fortell meg hva som ble sagt der borte hos folkevernet!” En hissig strøm skurret over stemmebåndene. Jeg nevnte ikke avtalen med Skrolle. 

			”Det gjelder mer enn det”, sa han. ”Ikke snakk så høyt. Jeg vil ikke bekymre din mor unødig.” Mørkebrune øyne, helt like mine, lyste av den sjeldne viljen erfaringen tilsa var fullstendig  ikke manipulerbar. Jeg nikket. Å holde henne utenfor var greit. Mutteren la seg tidlig. Takk og lov! 

			”Ikke bli sein”, sa hun mykt.

			”Nei, da”, sa fatteren. ”Det skal ikke ta lang tid.” Han skulle få en halvtime. ”Gi meg ti minutter før du kommer”, sa han da mutteren hadde sagt god natt. Jeg la meg på senga og ventet.

			Kontoret hans var langt og trangt med ei dør i den ene kortenden og et skrivebord i den andre. Han satt der med søvn i øynene og et pussig uttrykk i ansiktet. Jeg ble stående i døra. Han reiste seg opp, kom meg i møte, omfavnet meg med store bjørnelabber. Jeg sugde inn den velkjente duften. Krøp inn mot det kraftige brystet. Tillot meg et lite øyeblikk av lukt og barndom, en tid som lå så nær og likevel var forsvunnet inn i en sky av hormoner og nye krav. Mest skremte de meg, men i sjeldne øyeblikk skapte de forventninger til fremtida.

			 Den store faren min, stø som et fjell, en rolig mann. Han skjøv meg ut fra seg og tok for seg hver millimeter av ansiktet mitt, skikkelsen min. Jeg vred meg i ubehag. ”Har du det bra?” Et idiotisk spørsmål. Jeg hadde det elendig. Vi plasserte oss på stoler med skrivebordet mellom oss. Ingen sa noe. Det var en tung stillhet. Skumringa hadde ikke spilt meg et puss forrige kveld.  

			”Jeg tviler ikke på deg”, beroliget han. 

			”Folkevernet gjør det”, sa jeg. 

			”Din mor sier at du prøvde å kontakte oss på RA. Ingen av oss mottok noe anrop fra deg den kvelden eller natta.” Jeg trakk frem RA og viste ham anropsloggen. Den viste ti oppkallinger til hver av dem over et svært kort tidsrom. Han rynket de svarte brynene. ”Det er merkelig, for jeg informerte folkevernet om nettopp det. De sjekket med sentralen. Oppkallingene dine lot seg ikke spore. Jeg tar det med til dem så får de sjekke det ut.” Han la RA, på bordet.

			”Det fungerte da jeg snakket med Skrolle tidligere i dag.” Han nikket og foreslo at vi skulle foreta en sjekk. Jeg slo koden hans. Han mottok et umiddelbart signal. Han slo koden min. Alt fungerte. Et RA kunne bli ødelagt, men det foretok ikke selektive utvelgelser av samtaler. Jeg sverget. Det var ikke annet enn en teknisk duppeditt. Fatteren ba meg la det være. 

			”Jeg aner ikke hvor jeg skal begynne”, sa han. Jeg ville kun vite hva som var blitt sagt. Det var en menneskerett. Mitt RA hadde oppført seg som en sviker. Jeg kunne ikke ha et RA som fungerte selektivt. Han visste ikke hva som hadde foregått. Det var det jeg som gjorde. 

			Fatteren stirret på meg med øyne som klistret seg til ansiktet mitt. Jeg ble gal av det. ”La oss holde oss til det vi kan gjøre noe med”, ba han. Jeg nikket. ”Akkurat hva som ble sagt, er ikke så viktig. De trodde deg ikke. Det betyr ikke noe.”

			 Selvsagt  betydde det noe. 

			Mannen måtte ha en skrue løs.

			En morder hadde vært på ferde.

			En morder kunne myrde igjen. 

			”Nettopp derfor har vi mye å snakke om.” 

			Roen i stemmen hans tirret en tyr i meg. 

		

		
			
			

		

	
		
			Kapittel 2

			Dagen hadde vært totalt bortkastet. 

			”Ja vel, de snakket til meg om overspente nerver, statistikker og mørkeredsel”, sa fatteren.

			”Det var lyst da jeg så liket.” Jeg skulle, den Gamle hjelpe meg, trevle fra hverandre alt som var blitt sagt på det møtet. 

			”Poenget er at de ikke kjenner til profetien.”

			”Profeti!” Jeg satte ordet i halsen. En profeti kunne ikke tevles bort, en profeti var tull.  

			”Jeg kjenner profetien. Derfor vet jeg at alt trolig hendte slik du har sagt.” Fatteren var nøktern til det kjedsommelige og absolutt ingen spåmann. Han ble taus.

			”Du må spøke! Sa du profeti?” Han nikket. 

			”Selvfølgelig skulle jeg ha likt å vite hva du gjorde i skogen da du skulle ha tatt i mot vitnesbyrdet ditt.” Jeg hadde undret på det samme i mange timer nå. Det hadde vært en idiotisk handling. Noe jeg aldri gjorde. Han ble taus. Jeg svarte ikke. Han lot ikke til å vente det. Øynene var fraværende. Tid gikk, tid jeg ikke hadde. 

			”Overbeviste du dem?” spurte jeg for å få ham på gli igjen.

			”Nei, jeg kunne ikke fortelle dem om profetien.” Forståelig nok! En profeti var ikke noe argument for noe eller noen. For mutteren kanskje, med sin hang til overnaturlig visvas. 

			”Hva gjør de videre med saken?” spurte jeg 

			”Ingenting. Uten lik, uten spor av lik, er det ingen sak.” 

			”De tror jeg er gal?”

			”Nei da, men jeg er mer opptatt av… ”  

			”Siden det er meg det gjelder, er det på tide at vi gjør det slik jeg vil.”

			”Ja, men først trenger du informasjon. Utvis tålmodighet, vær så snill! Jeg strever med å finne riktige ord.” Spådommer var for idioter og svermere. ”Vi er ingen av delene. Fortell meg hva som skjedde i går. Alt sammen. Ikke utelat noe. Det er ikke fordi jeg er nysgjerrig. Det har med profetien å gjøre.” Jeg lukket øynene. 

			”Fatter, det vesentlige her er en potensiell morder, en han eller hun, som må stoppes.”

			 ”Reikin, vær så snill. Bare fortell. Det må gå i tur og orden. Du er ikke en person som vanligvis forsvinner. Jeg trenger å forstå hva som foregikk.” Annamelia, kåtskapen. Jeg reiste meg opp. De to, hun og Dokvin. Jeg kunne ikke snakke om det, ikke med Skrolle en gang. Inni meg var det tomt og fullt på samme tid.

			 Jeg travet frem og tilbake over trange to meter. Øynene mine traff hans. Han forsto meg. Det slo meg at han faktisk gjorde det. Jeg sank ned i stolen igjen. Energien rant ut. Annamelia kunne pule hvem hun ville. Stillheten ble øredøvende. Jeg snakket inn i den så det fosset av meg. Alt sammen. Punktum. 

			Det ble helt taust, en stillhet uten tyngde. Jeg kremtet. Fatteren rettet seg opp. Han smilte usikkert uten å kommentere et eneste ord. ”Det blir en lang historie”, sa han.  ”Første gang jeg hørte den tvilte jeg på min fars forstand.” Jeg vred på meg og fortalte om avtalen med Skrolle. ”Har ikke han fest?” Fatteren så på klokka. Den beveget seg mot midnatt. 

			”Jeg aner ikke når han kommer, men festen varer ikke evig. Han var ikke supermotivert for det selskapet.” 

			”Jeg sjekker. Hvis han alt er her, kan han vente, men jeg vil råde ham til å gå hjem. Dette kommer til å ta tid.” Hele dagen hadde jeg ventet. ”Beklager, men samtalen vår har  ventet i årtier.” Blikket som ikke tålte motsigelse var på plass. Han plasserte meg på vent. Jeg fant meg i det. 

			”Skrolle kommer i morgen”, informerte fatteren da han kom tilbake. Skikkelig ergerlig! ”Jeg skal hilse og si at du kan kontakte ham når vi er ferdige. Han tåler å bli vekket. Hvor var vi? Jo, profetien. Da min far lå på det siste, tilkalte han meg slik jeg nå har gjort med deg.” Betydningen klemte til rundt brystet. 

			”Du skal ikke, er ikke…?” Ordene stokket seg. Øynene så forvirret på meg. Et lys ble tent der inne, og han gjorde en avvergende bevegelse. 

			”Slapp av. Sunnhet, det er meg.  Med deg er det annerledes.” Tull. Jeg var sunn som et nyspiret frø. ”Det som hendte i dag…” Han stirret utover uten å se. Munnen ble stille. Det var i går det hadde hendt. Han beveget seg tilbake til min farfars sykeseng, bøyde seg ned, løftet opp en glatt metallgjenstand på størrelse med min mors smykkeskrin og plasserte den mellom oss. På netthinna så jeg farfars øyne. Det særegne snevet av grønt i det brune. ”Denne sto på nattbordet hans den dagen.” Jeg hadde vært utrolig knyttet til farfaren min. En metallkiste uten synlig lås eller nøkkelhull. ”Denne kista ble gitt til din forfar, Sinkton Jernstein, i 7219 det året han fylte trettini.” Fatterens hender gled fraværende over lokket. Jeg så det for meg, farfars ansikt, et ansikt risset med livets furer. ”Siden har den beveget seg gjennom slektslinja fra sønn til sønn til jeg nå gir den til deg.”

			”Hvorfor det?”

			”Det er nettopp det jeg strever med å forklare.” Igjen ble blikket fjernt. Ordene forstummet. Jeg måtte få ham på sporet. Han skvatt. ”Det kan virke litt rart med denne kista. Den kan kun åpnes av den rette.”

			”Og det betyr?” 

			”Vår oppgave er å oppbevare kista til den rette kommer. Det følger med en nedtegnelse. Den som utpekes får kista.”

			”Hvorfor det?” 

			”Det er det jeg skal forsøke å forklare. Hver verdensdel har ei kiste med tilhørende vokter og verge. Jeg vokter denne.” Han nikket mot gjenstanden. ”Vergen og jeg har hatt jevnlig kontakt siden jeg overtok den. Vi har møter minst to ganger i året, kistevergene og kistevokterne.” Jeg rynket panna.  

			”Du påstår at dette ikke er et eventyr?” Han fastholdt at det var sannere enn døden. 

			”Hvem har funnet på dette med kistene? Hvorfor er det ei kiste i hver verdensdel?” Han sukket. 

			”Hvordan skal jeg svare? Vi må gå like tilbake til år null. Den gang jorda ble reddet fra tilintetgjørelse. Kistene ble laget som en hjelp til utvalgte mennesker. Siden ble de oppbevart i ulike slekter. Den rette kan være mann eller kvinne. Når vedkommende nærmer seg livets slutt, blir kista gitt til en ny familie. Hos oss ble den gitt til Sinkton Jernstein.” Jeg burde ha hørt om syv kister som beveget seg gjennom ulike slektsledd. Hvis det var sant, burde jeg ha hørt om det. Jeg hadde hørt mange legender, både sannsynlige og usannsynlige. ”Kun de berørte skal vite om dem. Forvaltninga av kistene ligger under de tolvs råd i Konglomeratet Reikin, ei historie jeg ikke kunne fortelle i folkevernet, selv om både kistevergen og lederen for verdensrådet ville ha bekreftet den. Videre saksgang er nå opp til dem.” 

			”Det lyder som pisspreik.”  

			”Historia må fortelles, gutten min, fordi jeg tror at du er den rette.” Han måtte ha tørna. En mer alminnelig fyr enn Reikin Jernstein hadde aldri trampet på planeten. 

			Vendel, distre og sakte skosåler flyttet ut. I skikkelsen foran meg var det kun et ramsalt alvor. ”Sinkton aksepterte kista, ei handling som senere forplikter alle i hans slekt.” 

			”Meg, mener du at det forplikter meg, søstrene? Hvorfor har du ikke fortalt om det? Betyr det at Zanne og Zu kjenner til det?” Tanken virket uhyrlig.

			 ”Nei, ingen kjenner til det, kun jeg. Det tilhører et taushetsbelagt område, en del av din arv. Ikke at det har vært en byrde. Det er en gave, en hjelp. Møtene mellom kistevokterne består blant annet i å diskutere profetiene, finne ut i hvilken grad nedtegnelsene stemmer på noen i familien. Bistå med hjelp.” 

			Jeg så meg rundt og så ikke spor av noen hjelp. Vårt hjem hadde snarere mindre velstand enn noen andre i Liljedalen. ”Fordi det er slik vi vil leve. Vårt valg, din mors og mitt. Vi har det slik vi ønsker. Hvis vi manglet noe, ville vi ha fått hjelp. Ikke med rikdom. Det er ikke poenget. Mange tegn i nedtegnelsen har stemt på deg. Det er ikke så uvanlig i følge kistevergen. For at den rette skal utpekes, må alt stemme. Etter det du har fortalt, gjør det trolig det.” 

			Jeg gransket den glatte metallflata. 

			”Har du åpnet kista?” spurte jeg og registrerte hvor gretten jeg lød.    

			 ”Siden du sannsynligvis er den rette, kan du trolig åpne den.” En gyllen mulighet. Jeg strakte ut arma. ”Så enkelt er det ikke. En prosedyre skal følges. Vi skal fastslå at nedtegnelsen stemmer.”

			”Hva er det i kista?” Fingrene mine nærmet seg lokket. Han fulgte med, nysgjerrig.

			”Den skal gi visdom til forvalteren, bidra med innsikt og hjelp.” Naive fatteren. Visdom lot seg ikke putte i ei kiste. Min interesse for visdom og kunnskap var ikke større enn for sjakk. 

			Stråler av energi rislet gjennom fingre og handbak. En stille glød skimret ut av metallet. Fatteren satt helt stille. Jeg ville trekke handa til meg. En pulserende varme fylte hele armen. Han skulle ikke få det minste tegn fra meg på at jeg var berørt. ”Kistas rettmessige eier blir kalt en kistebærer.” Et skimrende lys lå som en aura rundt oss begge. Blikket mitt låste seg til lyset. ”I Konglomeratet gir det en betydningsfull status.” Svake konturer av et ansikt gled over netthinna. Status brydde meg ikke. Et trykk av en finger mot kinnet. Min far stirret på meg. Jeg lukket øynene, pustet og svelget. Det var ikke mulig å la det være. Jeg åpnet dem. Fargeskimmeret var fortsatt der. Jeg trakk handa til meg. Den dirret nesten synbart. ”Da går jeg over til nedtegnelsen.” Han fant frem et skriv. Deklamerte. 

			”Ut av stormens øye

			 blir han født, gutten.

			Flammesverd gløder over en 

			lynfylt himmel. 

			Vreden kvester trærnes røtter.

			Trestammer slynges om kull i vinden. 

			Stormens rier, gir ham kraft til livet.

			Elskerens sæd befruktet tempelet.

			Den ektevidde svelget døden.

			Ingen ring beseglet pakta. 

			Nytt liv skal blomstre og velsigne.

			Kildens jordiske strømmer,

			skjenker barnet av sin flod. 

			Gutten, hennes førstefødte,

			blir forløst fra livsstrengen. 

			Mot stormen blunker han, 

			den nyfødte. 

			Lydløst møter han verden.

			Han drikker livets ild. 

			Et klynk unnslipper hans lepper 

			Frem for verden skal han bæres. 

			Til jubel fra vise og lærde. 

			Gutten vokser opp med to søstre.

			Deres blod har ikke samme kilde.

			Jeg vred meg som en mark. Senilitet var en snikende sykdom. Fatteren var da vel ung? Ordene stemte ikke på meg. ”Jo, gutten min, det gjør de.” Stemmen lød litt trist. Herreskaper! Han var gift med mora mi. Jeg hadde to søstre. De vise og lærde som jublet ved min fødsel, skulle jeg ha likt og sett. ”Dersom du oversetter det til vanlig språk, er det hele sant.” 

			”Skulle liksom ikke mine søstre være mine?” 

			   ”De er dine, men ikke ved blod.” Solstikk var det ikke mulig å få i dette været, men noe måtte ha stukket gubben. Alle hadde foreldre. Tvillingene var våre. Jeg hadde fryktet for mitt eget vett. Ikke et øyeblikk hadde jeg trodd at han var gal. 

			Ord fulgte ord og ble til en ny og endret familiehistorie. Mor hadde vært gift med en psykopat som hadde to små døtre, tvillinger, mine søstre. Fatteren hadde funnet henne rundjult og oppløst i gråt bak søplestativet. Han hadde hjulpet henne og blitt et anker i hennes fornedrelse. 

			Psykopaten hadde dødd i ei ulykke med mamma og pappa tilstede. Hun hadde forsøkt å stanse ham fra å komme inn til tvillingene. Han hadde slått løs på henne med et belte. Hun hadde kastet nøkkelen til soverommet ned til fatteren og bedt ham løpe. Psykopaten hadde kastet seg etter nøklene i raseri, mistet balansen, falt over rekkverket og knekt nakken. Heldig for ham! Ingen skulle slå mora mi. Jeg skulle gjerne ha drept fyren en gang til. Retten til søstrene var min egen. 

			Stillheten senket seg over rommet. Ord tonet ut, men holdt oss begge fast. Jeg strevde med å fordøye innholdet i det han hadde fortalt. Min eksistens var bygd på ei fortid jeg ikke hadde ant at eksisterte. Han satt fortapt i minner, gjennomlevde det grusomme scenarioet på nytt.  

			”Hva skulle han med nøklene?” spurte jeg. Fatteren skvatt til av de malplasserte ordene. Selvsagt. Hun hadde låst barna inn på soverommet for å beskytte dem. Mora mi var ei løvinne. Derfor hadde hun fjernet mitt RA. Hennes trang til å beskytte meg gjorde meg gal. Hun hadde aldri gjort forskjell på oss, søstrene og meg. Ingen detalj i mitt liv kunne ha fått meg til å forstå at vi ikke var av ett blod. 

			Granitt var den vesentlige substansen i min far. Den lå steil og fast under drakta av godslig bamse som han kledde seg i til daglig. Min far hadde favnet alle tre og bygd ny familielykke rundt splintrende av det som var skakkjørt. Møysommelig hadde mora mi reist seg opp av fornedrelsen og blitt til den kvinna jeg kjente. Han gløttet opp. Beklaget. 

			”Hun var så skjør, som om hun kunne falle sammen og miste forstanden helt. Det tok tid å bygge seg opp igjen.” Han rødmet. Der kom den tendensen fra. Jeg forsto hva han snakket om. Min mors sterke vilje. Den psykopaten hadde brutt. ”Da tvillingene var seks år, ble hun gravid.” Stemmen skalv. ”Vi hadde ikke inngått ekteskap. Det kunne vente til du ble født.” Jeg kunne ikke fatte at de ikke hadde fortalt oss det. ”Hva skulle vitsen være? Ingen trenger å vite at de hadde en far som drepte deres mor. Det var det han gjorde. Han fortalte mora de det mens han mishandlet henne, en trussel om hva som ventet henne dersom hun gikk mot hans vilje. Hun var tilstede da tvillingene ble født. De ble morløse ganske kort tid etter. Som den medfølende skapningen hun var, gikk hun inn i et skrekkregime hun aldri hadde trodd at eksisterte. Det usagte er ikke løgn. Ikke noe av dette handler om blod, men det vi er og har vært for hverandre. De er dine søstre fordi dere har vokst opp sammen. Slik er de også våre døtre.”

			 Han hadde rett, min far, som alltid hadde vært der for meg, for oss. ”Stormen på fødselsdagen din derimot har vi fortalt om.” Min mors trang til å vifte med babybilder fant jeg bare ydmykende. ”Jeg går ut fra at vi kan enes om at deler av nedtegnelsen stemmer?” Irriterende nok. Men det hadde bekymret meg minst mens han fortalte. 

			”Fødselen din startet med full storm og orkan i kastene. Veiene ble stadig mer uframkommelige. Din mor fikk tettere og tettere veer. Fødselen var i gang. Skrekkslagen var jeg, men hun holdt hodet kaldt og fikk meg til å gjøre det samme. Lyn blinket som lyskastere over himmelen, torden braket og trær blåste over ende. Mørke dun ble synlige i det hodet ditt sto i sprekken. Hun presset, og du gled ned i hendene mine. Jeg var så redd for å miste deg. Da så jeg stormens øye. Regnet pisket utenfor bilvinduet. Vann samlet seg og ble til en mektig springvannskilde. Øyet var i kildens senter. Det så rett på meg og ga meg et ansvar. All frykt ble borte. Du var slimet og glatt, så uendelig liten i hendene mine. Jeg ville aldri slippe deg. Ut av stormens øye ble du født.” Han forsvant langt inn i ordene. Øyelokkene skjulte irisen. De lange vippene jeg hadde arvet av ham, kastet skygger over kinnene.

			”Pappa, det var innbilning. Regn blir ikke til springvann.” Han smilte svakt. 

			”Regn blir vanligvis ikke til springvann, men det er sannheten. Jeg opplevde det like tydelig som at du sitter her. Nedtegnelsen hadde jeg den gang aldri lest. Den bekreftet opplevelsen.” 

			Uten sansene som pålitelige kilder hadde vi ingenting uten kvikksand. Et faktum som hadde gjort meg utilpass hele dagen. Min pappa satt fortapt i minner. Et lett fjollete smil hang om munnen. ”Du skrek ikke, men klynket litt i det du trakk pusten. Jeg hadde ventet at du skulle skrike. Nyfødte gjør det. Din mor spurte om du pustet. Blikket ditt var ubeskrivelig. I dypet av det skimtet jeg en visdom jeg knapt kunne fatte. Jeg befant meg i det største øyeblikk i mitt liv. Blir du selv far en gang, vil du forstå hva jeg mener. Din mor la deg til brystet. Stormen raste. Hos oss var det fred. Da uværet la seg, dro vi til fødeavdelingen.”

			”Hvor ble de vise og lærde av?” Spydigheten var et skjold. For jeg var underet, sønnen, den eneste.

			”Vi dro til hospitalet, din mors tidligere studiested og arbeidsplass, stedet der tvillingene ble født. Din ankomst var varslet. Tida hadde strukket ut i lengderetningen. Personalet kjente skadevirkningene rett på operasjonsnevene. Da vi ankom med deg ved din mors bryst, ble vi møtt med applaus av leger og pleiere.” Jeg så det for meg.  

			”Pappa, hvem som helst kan bli leger og sykepleiere. Vise og lærde, det bør være noe mer høyverdig.  

			”Vise og lærde er ikke annet enn spesialister på sitt felt. Kan du skifte ut bein eller fjerne en blindtarm? Enhver skolert ferdighet ender i kunnende visdom.”   

			”Ikke noe av det nedtegnelsen sier er rett frem, pappa. Muligheten for individuell tolkning er milevid. Logiske byggeklosser settes sammen av overenskomster og viten.”  

			”Derfor er kistevergen sentral. De utpeker kistebærere. Din kisteverge heter Gailio Tinkmann. Du vil snart få møte ham. Lederen for verdensrådet, Rhettfinn Granly, kommer også til å ville snakke med deg. Hør videre!” Han kunne ikke mene det. Lederen for verdensrådet møte meg, En noksagt fra Liljedalen. Sprøyt. 

			”Gutten vokser opp 

			elsket og æret av alle, 

			Hans sang er melodiøs 

			og tonene rene i klangen. 

			Gammel er han ikke 

			da munnen tyter over av mark.”

			Latter piplet ut et sted fra mitt maltrakterte indre. Jeg klarte ikke å stanse den. Resten av den dramatiske fremførelsen glapp ut av ørene. Det tok en stund før han oppdaget at jeg ikke hang med. Øynene fikk et såret drag i det jeg hikstet og tørket lattertårer. 

			”Mye galt kan man si om meg, fatter. Mark ut av munnen passer ikke.” Foreldres hukommelse kunne være en forbannelse. Fire år gammel hadde jeg lekt i en søledam og puttet munnen full av meitemark. Markspiseren, hadde de kalt meg etterpå, søstrene. De hadde vært noen utålelige ertekroker. Jeg hadde grått blod av skam og ydmykelse. Ikke på vilkår om jeg ville innrømme at jeg husket det. En slik tåpelig hendelse hadde ingen plass i en nedtegnelse. ”Jeg har nevøer og nieser. De drikker sølevann, pappa, spiser mark. Sånn er unger.” 

			”Vi snakker ikke om spiser meitemark, gutten min, men om mengder av meitemark. Munnen full.” Jeg blåste. 

			Sangstemmen, kunne jeg vanskelig lyve meg fra. Den hadde vært en pest og en plage bestandig. Da jeg var liten, skulle alle ha meg til å synge. Siden utholdt jeg et konstant mas om å utdanne den. Det kom ikke til å skje. Stahet pleide mutteren å si. Den svakes unnskyldning for manglende mot. Beskyttelse av integritet krevde valg. Det var mitt valg å ta. ”Hør videre, sønn! Da kistevergen og min far påpekte at alt stemte til nå, var jeg helt sikker på at den siste delen aldri ville stemme.” 

			”Han vokser i alder og visdom.

			De lærde bedømmer hans gjerning.

			Hans drømmer knuses. 

			Kvinna han begjærer 

			er fylt av en annen.

			Jomfruelig martres hans hjerte.

			Iskulden truer i det våte dypet.

			Tomme øyehuler skuer uten å se. 

			Naken flykter han inn i skogen. 

			Tida er inne.

			Den ventede skal finne kilden.

			Kisten vil utpeke ham.

			Han er dens rettmessige eier.”

			Forbannet! Rødmen steg i kinnene. Jomfruelig du! Han hadde antatt det. Av de gener han hadde belemret meg med, skulle jeg gjerne ha sluppet rødminga. 

			Nedtegnelsen stemte. Vi kunne gå over til de viktige punktene. En morder og et forsvunnet lik. Et folkevern som måtte tro meg. ”Jeg tviler på at det er mulig,” sa fatter. ”De har bestemt seg for at du innbilte deg det hele. Kistevergen, som også er utdannet folkeverge, er orientert. Han vet at du blir informert om nedtegnelsen nå. Du har beskrevet et makabert display av en død mann. Siden det ikke eksisterer kroppslig lidelse i døden, har hensikten ikke vært å ramme liket. Jeg tror hensikten har vært å skremme noen. Hvem? Jeg går ut i fra at du ikke hadde planlagt å gå til det vannet?” Jeg ristet  på hodet. ”Da var du en tilfeldig tilskuer og kan ha sett noe du ikke skulle ha sett, en implikasjon vi må ta på alvor. Du kan være i fare. Jeg har spurt folkevernet om savnede, men det er ingen.”

			”Morderens og min beste forsikring er at folkevernet ikke tror meg, pappa.” 

			”Det har du rett i, men vi kan ikke ignorere at du kan ha sett noe som gjør deg til noens problem. Du innbiller deg kanskje et lik en gang, men ikke to. Folkevernet burde stille spørsmålstegn ved det. Noen må ha fjernet mannen. Hvem og hvorfor? Hvor lang tid gikk det fra du første gang så den døde og til du returnerte?” 

			Jeg hadde ikke registrert hvor mange klokka var. Det burde jeg ha gjort. Jeg hadde vært hyper, hatt panikk. Han nikket forståelsesfullt. ”Var noe annerledes da du kom tilbake?” Jeg tenkte etter. På mitt indre øre hørte jeg dunkelydene. Jeg fattet ikke at jeg ikke hadde hørt dem tidligere. Gang nummer to hadde jeg knapt hørt mine egne tanker på grunn av dem. ”Du var opprørt. Jeg frykter for din sikkerhet, Reikin. Du bør reise bort.” 

			Jeg skvatt til. Nå hadde han virkelig tørna. ”Når jeg informerer kistevergen om at nedtegnelsen stemmer, ber jeg ham ta deg med til Klosterdalen.” Jeg kunne ikke tro at han sa det. Ett visste jeg. Jeg skulle ikke til noe kloster. Det var best han forsto det. Fatteren og jeg hadde hørt nyhetsoppleseren fortelle fra en sånn plass. Det så ikke klokt ut. Menn i brune kjedelige kutter som ville finne fred i livet. De folka hadde satt en støkk i meg. En dal av klostre. Nei takk! ”Du har misforstått. Jeg snakker om Klosterdalen, hovedstaden i Konglomeratet.” 

			Konglomeratet, den åttende verdensdelen som inneholdt en flik av alle. Pensum på skolen. ”Kistene administreres fra Konglomeratet, Reikin. Kistevergekorpset kommer derfra. Det samme gjør lederen for verdensrådet. Det blir to fluer i et smekk. Vi får kartlagt om du er den rette. En eventuell fare du kan befinne deg i, elimineres.” 

			”Jeg har ikke tenkt å flykte. En morder kan myrde igjen. Saken må etterforskes. Den skyldige må hankes inn.”

			”Kistevergen har status, muligheter til å influere, kompetanse. Han tar seg av det. Du vil like ham.” 

			”Å like er ikke poenget. Det er sommerferie. I morgen skal Skrolle og jeg legge ferieplaner.”

			 ”Den samtalen, kan dere ta før du blir hentet. Jo mer jeg tenker på det desto viktigere synes jeg det er.” 

			Rommet mellom oss fyltes av oppreist vilje. Under den rolige overflata fantes det ingen så sta og utholdende som min far. Han hadde selvsagt aldri gitt seg før mutteren hadde fått tilbake sitt tidligere selv. Det skulle han ha ros for. Stakkars mamma.

			Jeg reiste meg og ble stående å se ut av vinduet. Månen hang tung og full på himmelen. Jeg sukket tungt. Det meste av ettermiddagen hadde vært skyet. Jeg flyktet fra konfrontasjonen, en tendens jeg måtte få slutt på. Jeg savnet mannen med subbete tøfler og en kaffekopp om morgenen. Det var stjerneklart og månelyst. Jeg ville ikke reise bort. Det var et merkelig vær for tida. Jeg gjespet og snudde meg mot bokhylla på venstre side av skrivebordet. En tittel fanget min interesse. Det sto…. Raskt bøyde jeg meg ned for å se bedre.

			Det singlet i glass. Fatterens kropp kastet seg over meg. Han dro meg ned på gulvet. Et luftdrag slo mot øret i det vi falt. Vi landet på gulvet i en sammenfiltret bylt av bein og armer. Grepet rundt meg var fast og sterkt. Bråket ble avløst av total stillhet. Jeg prøvde å reise meg. Ord gnistret i øret. ”Ligg stille! Ikke rør deg!” 

			Tid passerte. To hjerter dunket. Intensiteten kunne vekke døde. Jeg hadde ingen anelse om hvor lenge vi lå sånn. Sekundene beveget seg knapt der de sto utstrakt i et galskapens øyeblikk. Det var ikke mulig å begripe hva som hadde skjedd.

			Jeg hørte skritt i trappa og hørte mutterens skjelvende stemme. 

			”Hva var det, Vendel?” Han hvisket navnet henne. ”Hvor er dere?” fortsatte hun.

			”Slå av lyset, Mayla!” Han bestrebet seg på å virke beroligende. Hun ble vettskremt. ”Lås dører!” Han hvisket til meg: ”Ligg stille!” Han sa til henne: ”Hold deg borte fra vinduer! Kontakt folkevernet!” Hun skrek. Jeg lovet at jeg knapt skulle puste mens jeg så for meg at hun holdt hendene for ørene. Det ville jeg ha gjort. 

			Fatteren sverget og rant over av uttrykk jeg ikke ante at han kunne. Armen, som klamret seg rundt meg, løsnet. Han krøp over gulvet mot henne. Lyset ble slukket. Mørket omga meg. En strime månelys glitret i glasskår. Mutteren gråt. Firbeinte Toppen, hunden min, sov. Fatteren trøstet mutteren. Det ga en underlig beroligende virkning. Jobben som territorietvokter var altomfattende når Toppen var våken. Musklene klødde. Jeg strevde med å holde dem i ro. Hunden var redd selv for torden. 

			En fremmed stemme ropte fra gangen: ”Er det i orden med dere?” Fatteren svarte ikke. Det var ikke i orden. Noen hadde smadret ruta, kastet stein. Jeg svarte ikke jeg heller. Vi kjente alle i Liljedalen. 

			”Dette er folkevernet. Er alt i orden?” Det lød skritt i trappa. Ingen jeg kjente kunne ha kastet stein mot oss. Stemmen fortsatte å insistere. Dokvin ble sur på folk. Jeg så ingen stein. Stemmen fra trappa fortsatte i det uendelige. Jeg hadde ikke svart på Dokvins meldinger. Selv ikke han kunne være så dum at han kastet stein. 

			”Identifiser deg!” Fatterens stemme lød ugjenkjennelig hard. 

			Det lød mumlende lyder. 

			Jeg skjelnet ingen ord.

			Det ble skremmende stille. 

			Skritt nærmet seg.

			Jeg sluttet å puste. 

